b'\n_START_ARTICLE_\nWestermarck-ilmi\xc3\xb6\n_START_PARAGRAPH_\nWestermarck-ilmi\xc3\xb6 on suomalaisen Edvard Westermarckin teoria, jonka mukaan henkil\xc3\xb6t eiv\xc3\xa4t tunne luontaista sukupuolista vetoa kasvukumppaneihinsa, kuten sisaruksiinsa. Westermarck arveli, ett\xc3\xa4 kyseess\xc3\xa4 on biologisen evoluution tuottama vaisto, jonka tarkoituksena on est\xc3\xa4\xc3\xa4 sis\xc3\xa4siittoisuutta ja insesti\xc3\xa4. Westermarck siis vastusti Sigmund Freudin psykoanalyyttista teoriaa, jonka mukaan lapsilla on luontainen taipumus oidipuskompleksiin ja muihin insestikuvitelmiin. Psykoanalyysi on kuitenkin Westermarckin kanssa samalla kannalla sik\xc3\xa4li, ett\xc3\xa4 psykoseksuaalisen kehityksen lopputuloksena pidet\xc3\xa4\xc3\xa4n insestikammoa; Westermarck ei ottanut kantaa siihen, millainen kehitysprosessi johtaisi insestikammoon ja mik\xc3\xa4 olisi l\xc3\xa4ht\xc3\xb6tilanne._NEWLINE_Arthur P. Wolf on tutkinut ilmi\xc3\xb6t\xc3\xa4 pidemm\xc3\xa4lle ja havainnut israelilaisten yhteistilojen kibbutsien kasvateissa vahvan Westermarck-ilmi\xc3\xb6n. Aikaisemmin kibbutseissa lastenkasvatus ei ollut perheiden teht\xc3\xa4v\xc3\xa4, vaan lapset vieroitettiin vanhemmistaan heti syntym\xc3\xa4n j\xc3\xa4lkeen ja kasvatettiin suuremmissa ryhmiss\xc3\xa4. My\xc3\xb6hemmin havaittiin, ett\xc3\xa4 lapset eiv\xc3\xa4t rakastuneet toisiinsa my\xc3\xb6hemmink\xc3\xa4\xc3\xa4n, vaikka mink\xc3\xa4\xc3\xa4nlaista verisukulaisuutta ei ollut. Varsin yll\xc3\xa4tt\xc3\xa4v\xc3\xa4\xc3\xa4 oli, ett\xc3\xa4 edes kibbutsien yhteisiss\xc3\xa4 suihkuhuoneissa alastomat murrosik\xc3\xa4iset tyt\xc3\xb6t ja pojat eiv\xc3\xa4t olleet seksuaalisesti kiinnostuneita toisistaan. T\xc3\xa4m\xc3\xa4 johtui siit\xc3\xa4, ett\xc3\xa4 yhdess\xc3\xa4 kasvatetut tyt\xc3\xb6t ja pojat kokivat olevansa ik\xc3\xa4\xc3\xa4n kuin sisaria ja velji\xc3\xa4._NEWLINE_Westermarck-ilmi\xc3\xb6 on havaittu my\xc3\xb6s Taiwanissa niiss\xc3\xa4 perheiss\xc3\xa4, joihin vanhemmat ovat adoptoineet tytt\xc3\xb6lapsia poikiensa tuleviksi vaimoiksi. Huolimatta Taiwanin kiinalaisen, pitk\xc3\xa4lti kungfutselaisiin arvoihin pohjautuvan yhteiskunnan yleisest\xc3\xa4 vanhoillisuudesta ja j\xc3\xa4rjestettyjen avioliittojen yleisyydest\xc3\xa4 n\xc3\xa4m\xc3\xa4 lapseksi otetut tyt\xc3\xb6t ovat tutkimusten mukaan my\xc3\xb6hemmin ottaneet avioeron miehist\xc3\xa4\xc3\xa4n nelinkertaisella todenn\xc3\xa4k\xc3\xb6isyydell\xc3\xa4 v\xc3\xa4est\xc3\xb6n keskiarvoon verrattuna. Tulevien miestens\xc3\xa4 kanssa lapsesta asti samassa perheess\xc3\xa4 kasvaneet tyt\xc3\xb6t ovat kokeneet miehens\xc3\xa4 veljikseen, joten avioliitto on helposti kariutunut insestim\xc3\xa4isen luonteensa vuoksi, biologisen sukulaisuuden puuttumisesta huolimatta.\n_START_SECTION_\nNis\xc3\xa4kk\xc3\xa4ill\xc3\xa4 l\xc3\xa4heinen suhde est\xc3\xa4\xc3\xa4 insesti\xc3\xa4\n_START_PARAGRAPH_\nNis\xc3\xa4kk\xc3\xa4ill\xc3\xa4 ja ihmisill\xc3\xa4 parittelua l\xc3\xa4hisukulaisten kesken tapahtuu harvoin. Jyrsij\xc3\xb6ill\xc3\xa4 haju toimii insesti\xc3\xa4 est\xc3\xa4v\xc3\xa4n\xc3\xa4 tekij\xc3\xa4n\xc3\xa4: ne parittelevat mieluummin erilaiselta haisevien kanssa. My\xc3\xb6s yhdess\xc3\xa4 poikasena kasvaminen toimii insestin est\xc3\xa4j\xc3\xa4n\xc3\xa4. Eri jyrsij\xc3\xa4lajeilla tehdyiss\xc3\xa4 kokeessa geneettiset sisarukset kasvatettiin erill\xc3\xa4\xc3\xa4n, ja kasvinkumppaneina oli toisten vanhempien poikasia. Aikuisina jyrsij\xc3\xa4t suosivat erill\xc3\xa4\xc3\xa4n kasvaneita kumppaneita, riippumatta siit\xc3\xa4 olivatko ne todellisia sisaria, vai eiv\xc3\xa4t. _NEWLINE_K\xc3\xa4dellisill\xc3\xa4 on havaittu selv\xc3\xa4 l\xc3\xa4hisukulaisuusseksin esto. Seksi estyy niiden kanssa, joiden parissa poikasena el\xc3\xa4\xc3\xa4 yhdess\xc3\xa4. Voimakkaimmillaan t\xc3\xa4m\xc3\xa4 esto on \xc3\xa4idin kanssa, seuraavaksi voimakkain \xc3\xa4idin puoleisten sisarten kanssa. Joillain lajeilla tytt\xc3\xa4ret parittelevat is\xc3\xa4ns\xc3\xa4 kanssa. Is\xc3\xa4\xc3\xa4 ei apinoilla useinkaan tiedet\xc3\xa4, sill\xc3\xa4 t\xc3\xa4m\xc3\xa4 el\xc3\xa4\xc3\xa4 vapaudessa usein erill\xc3\xa4\xc3\xa4n muusta laumasta. Naaraat v\xc3\xa4ltt\xc3\xa4v\xc3\xa4t kumppaneina niit\xc3\xa4 uroksia, jotka ik\xc3\xa4ns\xc3\xa4 puolesta sopivat niiden is\xc3\xa4ksi. Gorilloilla, joilla on yhden uroksen hallitsema haaremij\xc3\xa4rjestelm\xc3\xa4, is\xc3\xa4 ei koskaan parittele tytt\xc3\xa4rens\xc3\xa4 kanssa, jos se on j\xc3\xa4\xc3\xa4nyt ryhm\xc3\xa4\xc3\xa4n. Samanlainen t\xc3\xa4ysesto on marmoseteilla. _NEWLINE_Vankeudessa pidetyist\xc3\xa4 el\xc3\xa4imist\xc3\xa4 tiedet\xc3\xa4\xc3\xa4n, ett\xc3\xa4 ensimm\xc3\xa4isen asteen insesti lis\xc3\xa4\xc3\xa4 poikasten kuolleisuutta 30\xc2\xa0%, luonnon kovemmissa olosuhteissa ilmeisesti enemm\xc3\xa4n. K\xc3\xa4dellisill\xc3\xa4 ei sis\xc3\xa4siittoisuutta juuri esiinny, koska l\xc3\xa4hisukulaiset eiv\xc3\xa4t el\xc3\xa4 samassa laumassa ja jos el\xc3\xa4v\xc3\xa4t, eiv\xc3\xa4t yleens\xc3\xa4 parittele kesken\xc3\xa4\xc3\xa4n. Simpansseilla tapahtuu \xe2\x80\x9dharjoitteluseksi\xc3\xa4\xe2\x80\x9d, paritteluja sisarten ja \xc3\xa4idinkin kanssa, mutta n\xc3\xa4m\xc3\xa4 loppuvat viimeist\xc3\xa4\xc3\xa4n seitsem\xc3\xa4nvuotiaina, eli tapahtuvat ennen ik\xc3\xa4\xc3\xa4, jolloin simpanssin poikanen voi saada siemensy\xc3\xb6ksyn. Insestikielto ei k\xc3\xa4dellisill\xc3\xa4 ole t\xc3\xa4ydellinen, vaan siit\xc3\xa4 on joskus poikkeuksia.'